钦定古今图书集成/历象汇编/岁功典/第024卷
## 钦定古今图书集成/历象汇编/岁功典/第024卷

| 钦定古今图书集成 历象汇编 第二十四卷 |

| |

钦定古今图书集成历象汇编岁功典

第二十四卷目录

元旦部纪事

元旦部杂录

元旦部外编

岁功典第二十四卷

《拾遗记》：“尧在位七十年，有鸾雏岁岁来集，麒麟游于
薮泽，鸱枭逃于绝漠。有祗支之国献重明之鸟，一名
重晴，双睛在目，状如鸡，鸣似凤，时解羽毛，肉翮而飞，
能逐搏猛兽虎狼，使妖灾群恶不能为害。饴以琼膏，
或一岁数来，或数岁不至。国人莫不洒扫门户，以望
重明之集。其未至之时，国人或刻木，或铸金为此鸟”
之状，置于门户之间，则魑魅丑类自然退伏。今人每
岁元日，或刻木铸金，或图画为鸡于牖上，盖重睛之
遗像也。

《路史》：“帝舜命禹正月朔旦受命于神宗。于时八风循
道，卿云丛丛，俊乂百工，胥和而歌。”

《周礼·天官太宰》：“正月之吉，始和布治于邦国都鄙。”〈订义〉
郑康成曰：“正月，周之正月，吉谓朔日。”刘执中曰：“正月
之吉，阳生阴伏，其气始和，岁事将兴而春令行矣，故
因其始和而布治焉。”〈按周之正月乃夏之十一月因布治系春令姑附载之〉
《说苑》：昔齐桓公得管仲、隰朋，辩其言，说其义。正月之
朝，令具太牢，进之先祖。桓公西面而立，筦仲、隰朋东
面而立。桓公赞曰：“自吾得听二子之言，吾目皆明，耳
皆聪，不敢独擅。愿荐之先祖。”

《管子首宪》篇：“正月之朔，百吏在朝，君乃出令，布宪于
国。五乡之师、五属大夫，皆受宪于太史。”

《左传》：晋悼夫人食舆人之城杞者。绛县人或年长矣，
无子，而往与于食。有与疑年，使之年，曰：“臣小人也。”不
知《纪年》。臣生之岁，正月甲子朔，四百有四十丑甲子
矣。〈注〉“其年正月一日甲子”，盖夏正建寅之月，周之三
月也。

《列子·说符篇》：邯郸之民，以正月之旦，献鸠于简子。简
子大悦，厚赏之。客问其故，简子曰：“正旦放生，示有恩
也。”客曰：“民知君之欲放之，竞而捕之，死者众矣。君如
欲生之，不若禁民勿捕。捕而放之，恩过不相补矣。”简
子曰：“然。”

《墨子秘要》：“元日取鹊巢烧灰，著于厕以避兵，撒门里
以避盗贼。”

《鬼谷子》：“元旦之夕汛扫，置香灯于灶门，注水满铛，置
杓于水，虔礼拜祝，拨杓使旋，随柄所指之方，抱镜出
门，密听人言。”第一句即是卜者之兆。

《孔丛子》：“邯郸民以正月旦献爵于赵王，而缀以五采，
王大悦。申叔以告子顺，子顺曰：‘正朝放之，示有生也’。”
《史记·秦始皇本纪》：“始皇以秦昭王四十八年正月生
于邯郸，及生，名为政，姓赵氏。”〈注〉徐广曰：“一作正。”宋忠
云：“以正月旦生，故名正。”《索隐》曰：系本作“政。”又生于赵，
故曰赵政。一曰秦与赵同祖，以赵城为荣，故姓赵氏。
《正义》曰：正，音政，周正建子之正也。始皇以正月旦生
于赵，因为政。后以始皇讳，故音正。

《三齐略记》：荥阳有眢井，沛公避项羽，逃于井中，时双
鸠集井上，人谓在井。羽曰：“井有人，鸠不集。”沛公遂免
难，故汉世正旦放鸠。

《通典》：“汉至武帝用夏正，百官贺正月，二千石以上上
殿称万岁，举觞御座前，司空奉羹，大司农奉饭，奏食
举之乐。百官受赐宴享，大作乐。”

汉宣帝修武帝故事，“间岁正月一日至河东，祠后土。
《万岁历》。汉成帝诏除正旦杀鸡与雀。”

《汉官仪》：正旦朝贺，三公奉璧上殿，向御座北面，太常
赞曰：“皇帝为三公兴，三公伏皇帝坐，乃前进璧。”
《后汉书吴良传》：“良初为郡吏，岁旦与掾史入贺，门下
掾王望举觞上寿，謟称太守功德，良于下坐勃然进
曰：‘望佞邪之人，欺謟无状，愿勿受其觞’。”太守敛容而
止。䜩罢，转良为功曹。

《陈禅传》：永宁元年，西南夷掸国王献乐及幻人，能吐
火，自支解易牛马头。明年元会，作之于庭。安帝与群
臣共观，大奇之。陈禅独离席举手大言曰：“昔齐鲁为
夹谷之会，齐作侏儒之乐，仲尼诛之。帝王之庭，不宜
设外国之技。”

《陈翔传》：“翔为侍御史，正旦朝贺，大将军梁冀威仪不
整，翔奏冀恃贵不敬，请收案罪。”时人奇之。

《戴凭传》：凭为侍中，寻拜虎贲中郎将，以侍中兼领之。
正旦朝贺，百僚毕会，帝令群臣能说经者，更相难诘，
义有不通，辄夺其席以益通者，凭遂重坐五十馀席。
故京师为之语曰：“解经不穷戴侍中。”

《典略》：“魏明帝使博士马均作司南车，水转百戏。正月朝，造巨兽，鱼龙漫衍，弄马倒骑，备如汉西京故事。”
《晋书礼志》：“岁旦，常设苇茭桃梗磔鸡于宫及百寺之
门，以禳恶气。”按《汉仪》，则仲夏设之，有桃印，无磔鸡。及
魏明帝大修禳礼，故何晏《禳祭议》：鸡特牲供禳衅之
事。磔鸡宜起于魏。印本汉制，所以辅卯金，又宜魏所
除也，且未详改仲夏，在岁旦之所起耳。

《舆服志》：“象车，汉卤簿最在前。武帝太康中平吴后，南
越献驯象，诏作大车驾之，以载黄门鼓吹数十人，使
越人骑之，元正大会，驾象入庭。”

《三十国春秋》：晋元康九年正月，大会，有鸠入御座武
帐中，拂司空张华之冠。

《晋书王浑传》：“帝尝访浑，元会问郡国计吏方俗之宜，
浑曰：陛下钦明圣哲，光于远近，明诏冲虚，询及刍荛，
斯乃周文畴咨之求，仲尼不耻下问也。旧三朝元会，
计吏诣轩下，侍中读诏，计吏跪受。臣以诏文相承已
久，无他新声，非陛下留心方国之意也。可令中书指
宣明诏，问方土异同，贤才秀异，风俗好尚，农桑本务，
刑狱得无冤滥？守长得无侵虐？其勤心政化，兴利除
害者，授以纸笔，尽意陈闻，以明圣指，垂心四远，不复
因循常辞。且察其答对文义，以观计吏人才之实。又
先帝时正会后，东堂见征镇长史、司马、诸王国卿、诸
州别驾，今若不能别见，可前诣轩下，使侍中宣问，以
审察方国，于事为便。”帝然之。

《陶侃传》：“侃都督荆州时，造船，木屑及竹头悉令举掌
之，咸不解所以。后正会积雪始晴，听事前馀雪犹湿，
于是以屑布地。其综理微密，皆此类也。”

《孟嘉传》：褚裒正旦朝庾亮，亮大会州府人士。裒问亮：
“闻江州有孟嘉，其人何在？”亮曰：“‘在坐，卿但自觅’。裒历
观指嘉谓亮曰：‘此君小异，将无是乎’？亮欣然而笑。”
《晋咸康起居注》：“十二月庚子，诏曰：正会日，百官增禄，
赐醽酒人二升。”

《晋书。列女传》：“刘臻妻陈氏者，亦聪辩能属文，尝正旦
献《椒花颂》，又撰元日及冬至进见之仪，行于世。”
《风土记》：岳州自元正献岁，邻里以饮宴相庆，至十二
日罢。谓其日为“云开节。”

《邺中记》：元日，石虎于殿前设金枝铜灯百二十枝，名
“金枝华秀。”

《裴氏新语》：正旦，县官杀羊，悬其头于门，又磔鸡以疈
之。俗说以厌厉气。元以问河南伏君，伏君曰：“是月也，
土气上升，草木萌动，羊啮百草，鸡啄五谷，故磔之以
助生气。”

《会稽先贤传》：“魏朗字少英，为郡功曹佐。正旦，掾吏顾
龛披裘以加朝服，朗以裘非臣服，龛不敬，敕卒撤去。
龛恚而不听。朗右手鸣鼓，左手撤裘以闻。府君喜，朗
遂退。龛以朗代之，朗辞病不就。”

《世说》：元帝正会，引丞相王导登御床，王公固辞，中宗
引之弥苦。王公曰：“使太阳与万物同晖，臣下何以瞻
仰？”帝乃止。

《西征记》：“太极殿中有铜龙，长三丈，铜樽容三十斛。正
旦大会，龙从腹内受酒，口吐之于樽中。”

《宋书·礼志》：正旦元会，设白虎樽于殿庭。樽盖上施白
虎。若有能献直言者，则发此樽饮酒。案《礼记》：“知悼子
卒，未葬，平公饮酒，师旷、李调侍，鼓钟。杜蒉自外来，闻
钟声曰：‘安在’？”曰：“‘在寝’。杜蒉入寝，历阶而升，酌曰：‘旷饮
斯’！又酌曰：‘调饮斯’！又酌，堂上北面坐饮之，降，趋而出。
平公呼而进之曰：‘蒉曩者，尔心或开，予是以不与尔
言’。”“尔饮旷，何也？”曰：“子卯不乐。知悼子在堂，斯其为子
卯也大矣。旷也，太师也，不以诏，是以饮之也。”“尔饮调，
何也？”曰：“调也，君之亵臣也，为一饮一食，忘君之疾，是
以饮之也。”“尔饮，何也？”曰：“蒉也，宰夫也，唯刀匕是供，又
敢与知防，是以饮也。”平公曰：“寡人亦有过焉，酌而饮
寡人。”杜蒉洗而扬觯。公谓侍者曰：“如我死，则必无废
斯爵。”至于今既毕，献斯扬觯，谓之“杜举白虎樽”，盖《杜
举》之遗式也。画为虎，疑是后代所加，欲令言者猛如
虎，无所忌惮也。

《符瑞志》：“大明五年正月元日，花雪降殿庭。时右卫将
军谢庄下殿，雪集衣还白，上以为瑞，于是公卿作《花
雪诗》。”

《寿阳记》：“赵伯符为豫州刺史，立义楼，每至元日，乃于
楼上作乐，楼下男女盛饰，游观行乐。”

《南齐书世祖本纪》，建元四年十二月己丑，诏曰：“缘淮
戍将，久处边劳。三元行始，宜沾恩庆。可遣中书舍人
宣旨临会。”后每岁皆如之。

《东昏侯本纪》：“永元三年春正月丙申朔，合朔，时加寅，
漏上八刻，事毕，宫人于阅武堂。元会，皇后正位，阉人
行仪，帝戎服临视。”

《萧颖胄传》：上慕俭约，欲铸坏大官元日上寿银酒枪，
尚书令王晏等咸称盛德。萧颖胄曰：“朝廷盛礼，莫过
三元，此一器既是旧物，不足为侈。”帝不悦。后预曲宴，
银器满席。颖胄曰：“陛下前欲坏酒枪，恐宜移在此器
也。”帝甚有惭色《酉阳杂俎》：梁主常遣传诏童赐群臣岁旦酒、辟恶散、
却鬼丸三种。

《梁书元帝本纪》：“大宝元年正月朔，左卫将军王僧辩
获橘，三十子共蒂以献。”

《南史谢举传》：“举为太常博士，与兄览俱预元会。江淹
一见，并相钦挹，曰：‘所谓御二龙于长途者也’。”

《魏书太宗本纪》：神瑞五年：“春正月丙戌朔，自薛林东
还，至于屋窦城，享劳将士，大酺二日，颁禽兽以赐之。”
《高祖本纪》：太和十一年：“春正月丁亥朔，诏定乐章，非
雅者除之。”

《隋书音乐志》：“明帝武成二年正月朔旦，会群臣于紫
极殿，始用百戏。宣帝即位，广召杂伎，增修百戏，鱼龙
漫衍之伎，常陈殿前。”

《荆楚岁时记》：正月一日，是三元之日也，春秋谓之“端
月。鸡鸣而起，先于庭前爆竹，以辟山𤢖恶鬼。”〈注〉按《神
异经》云：西方山中有人焉，其长尺馀，一足，性不畏人，
犯之则令人寒热，名曰山𤢖。以竹著火中，烞熚有声，
而山𤢖惊惮，《元黄经》所谓山𤢖鬼也。俗人以为爆竹
起于庭燎，家国不应滥于王者。

长幼悉正衣冠，以次拜贺，进椒柏酒，饮桃汤，进屠苏
酒，胶牙饧，下五辛盘，进敷于散，服《却鬼丸》，各进一鸡
子，造桃板著户，谓之“仙木。”凡饮酒，次第从小起。〈注〉按
《四民月令》云：“过腊一日谓之小岁，拜贺君亲进椒酒
从小起。”椒是玉衡星精，服之令人身轻却老柏是仙
药。成公子安《椒花铭》则曰：“肇惟岁首，月正元日，厥味
惟珍，蠲除百疾。”是知小岁则用之，汉朝元正则行之。
桃者五行之精，厌伏邪气，制百鬼也。董勋云：“俗有岁
首用椒酒，椒花芬香，故采花以贡樽。正月饮酒先”小
者，以小者得岁，先酒贺之，老者失岁，故后与酒周处
《风土记》曰：元日造五辛盘，正元日五薰炼形，五辛所
以发五藏之气，《庄子》所谓春月饮酒，茹葱以通五藏
也，敷于散出葛洪《炼化篇》方，用柏子仁、麻仁、细辛、干
姜、附子等分为散，井华水服之。又方，江夏刘次卿，以
正旦至市，见一书生入市，众鬼悉避。刘问书生曰：“子
有何术，以至于此？”书生言：“我本无术。出之日，家师以
一丸药，绛囊裹之，令以系臂，防恶气耳。”于是刘就书
生借此药，至所见鬼处，诸鬼悉走，所以世俗行之。其
方用武都雄黄丹散二两，蜡和令调如弹丸，正月旦，
令男左女右带之。周处《风土记》曰：“正旦当生吞鸡子
一枚，谓之炼形胶”牙者，盖以使其牢固不动。今北人
亦如之，熬麻子、大豆，兼糖散之。案《炼化篇》云：“正月旦，
吞鸡子赤豆七枚，辟瘟气。”又《肘后方》云：“旦及七日，吞
麻子、小豆各二七枚，消疾疫。”张仲景方云：“岁有恶气
中人，不幸便死，取大豆二七枚，鸡子白麻子酒吞之。”
然麻豆之设，当起于此。梁有天下，不食荤，荆自此不
复食鸡子，以从常则。

贴画鸡户上，县苇索于其上，插桃符其旁，百鬼畏之。
〈注〉按，魏议郎董勋云：“今正腊旦，门前作烟火桃神，绞
索松柏，杀鸡著门户，逐疫礼也。”《括地图》曰：“桃都山有
大桃树，盘曲三千里，上有金鸡，日照则鸣。下有二神，
一名荼，一名垒，并执苇索以伺不祥之鬼，得则杀之。”
应劭《风俗通》曰：《黄帝书》称上古之时，兄弟二人曰荼，
与垒，住度朔山上桃树，下简百鬼，妄搰人援以苇索，
执以食虎。于是县官以腊除夕饰桃，人垂苇索，虎画
于门，效前事也。

又以钱贯系杖脚。回以投粪扫上。云“令如愿。”〈注〉按《录
异记》云：“有商人区明者，过彭泽湖，有车马出，自称青
洪君。要明过，厚礼之，问何所须，有人教明，但乞如愿。
及问，以此言答。青洪君甚惜如愿，不得已许之，乃其
婢也。既而送出，自尔商人或有所求，如愿并为即得。
后至正旦，如愿起，晚乃打如愿，如愿走入粪中，商人
以杖打粪扫唤如愿，竟不还也。”此如愿故事。今北人
正月十五日夜，立于粪扫边，令人执杖打粪堆云云，
以答假痛意者，亦为如愿故事耳。

《玉烛宝典》：“正月之朔，是谓正日。躬率妻孥，洁祀祖檷。”
《古镜记》：隋汾阴侯生，天下奇士也，王度常以师礼事
之。临终赠度以古镜曰：“持此则百邪远人。”度受而宝
之。大业九年正月朔，有一胡僧行乞而至度家，弟𪟝
出见之，觉其神彩不俗，便邀入室，而为具食。坐语良
久，僧谓𪟝曰：“檀越家似有绝世宝镜也，可得见耶？”𪟝
曰：“法师何以得知之？”僧曰：“贫道受《明录》秘术，颇识宝
气。檀越宅上，每日常有碧光连日，绛气属月，此宝镜
气也。贫道见之两年矣。今择良日，故欲一观。”𪟝出之，
僧跪捧欣跃。

《隋书新罗国传》：“每正月旦相贺，王设宴会，班赍群官，
其日拜日月神。”

《通典》：“永徽二年，诏元日令中书令读诸方表。”

《旧唐书岑文本传》：“太宗贞观元年元日，临轩宴百寮。
文本上《三元颂》，其词甚美。”

《音乐志》：贞观十四年，景云见，河水清。张文收制《景云
河清歌》，名曰䜩乐，为诸乐之首，元会第一奏者是也《册府元龟》：长寿二年元日大雪，上谓群臣：“元日雪，百
谷丰。”此语有何故实？姚璹曰：“氾胜之书，雪是五谷精。”
《通典》：“长寿二年制，始令举人献岁元会，列于方物前，
以备充庭。”

《唐诗纪事》：“景龙四年正月朔，赐群臣柏树。”

《通典》天宝六载：“敕诸道差使贺正表，并取元日随京
官例序立便见。通事舍人奏知，其表直送四方馆，元
日仗下后，一时同进。”

《旧唐书德宗本纪》：“贞元九年春正月庚辰朔，朝贺毕，
上赋《退朝观仗归营诗》。”

《唐书李晟传》：“晟治家以严。正岁，崔氏女妇宁让曰：‘尔
有家而姑在堂，妇当治酒食，且待宾客。却之不得进’。”
《旧唐书宪宗本纪》：“元和元年正月丁卯朔，御含元殿
受贺丹凤楼，大赦，改元。”

元和二年八月，中书奏：“先停诸道奏祥瑞。伏以所奏
祥瑞，皆缘腊享告庙，元会奏用。今后诸大瑞，随表同
奏，中瑞、下瑞申有司。其元日奏祥瑞，请依令式。”从之。
《因话录》：大中七年冬，诏来年正月一日御含元殿受
朝贺。赵璘时为左补阙，请权御宣政殿，疏曰：“伏见去
岁之初，权御宣政从宜之制，出自宸衷。事简礼全，人
心为便。伏乞且推此例，停御含元。”奏之明日，上谓宰
臣曰：“有谏官疏，来年御含元殿事如何，莫须罢否？”宰
臣魏公暮奏曰：“元年大庆，正殿称贺，亦是常仪。况当
无事之时，陛下肆觐百辟，朝廷盛礼，不可废阙。”上曰：
“近华州奏，光化贼劫下邽县，又关辅久无雨雪，皆朕
之忧，岂谓之无事？须与他罢。假如权御宣政，亦何不
可也？”宰臣奉诏，方欲宣下，而日官奏太阳当亏，遂罢
之。其后宰相因奏对，以遗补多阙，请更除八人。上曰：
“谏官但要职业修举，亦岂在多，只如张道符、牛丛、赵
璘辈三数人足矣。使朕闻所未闻。”

《东观奏记》：“‘大中十一年正月一日，上御含元殿受朝，
太子太师卢钧年八十矣，自乐悬之南，步而及殿墀，
称贺上前，声容朗缓，举朝服之。至十二年元日，含元
受贺，太子少师柳公权年亦八十矣，复为百官首。含
元殿廷敻远，自乐悬南步至殿下，力已绵惫。称贺之
后，上尊号圣敬文思和武光孝皇帝’。公权误曰‘光武
和孝，御史弹出之，罚一季俸料，七十致仕’”，旧典也。公
权不能克遵典礼，老而受辱，人多惜之。

《清异录》：咸通后，士风尚于正旦未明佩紫赤囊，中盛
人参、木香如豆样，时时倾出嚼吞之，至日出乃止，号
“迎年佩。”

《国史补》：“宰相礼绝班行。元日，百官已集，而宰相方至，
珂伞列烛，多至数百炬，谓之‘火城。宰相火城至，则众
皆灭烛以避之’。”

《金门岁节记》：“洛阳人家，正旦造丝鹅、蜡燕、粉荔枝。”
《酉阳杂俎》：龟兹国元日𩰚牛马驼为戏，七日观胜负，
以占一年羊马减耗繁息也。

辟寒李主中保大五年元日，大雪，命太弟以下登楼
展宴，咸命赋诗。令中人就私第赐李建勋继和。时建
勋方会中书舍人徐铉、勤政学士张义方于溪亭，即
时和进。乃诏建勋、铉、义方同宴，夜艾方散，侍臣皆有
诗咏，徐铉为前后序，仞集名手图画书图，尽一时之
技。真容，高冲古主之；侍臣法部丝竹，周文矩主之；楼
“阁《宫殿》，朱澄主之；雪竹《寒林》，董源主之；池沼《禽鱼》”，徐
崇嗣主之。《图成》，皆绝笔也。

《玉海》：“太祖克泽潞，下维扬，复湖湘，得荆渚，收剑南，取
岭表，平江左，武功震曜。开宝九年正月戊寅朔，受朝
乾元殿，降王在列，知制诰。扈蒙上圣功，颂述共事，诏
褒之。”

《宋史五行志》：“每岁除夕，命翰林为词题桃符，正旦置
寝门左右。”

《苗训传》：训子守信，判司天监。淳化二年，上言：正月一
日为一岁之首，不可以断极刑。事下有司议行。
《玉海》：景德四年正月己亥朔，御朝元殿，受朝贺，群臣
上寿，诸道进表，下诏肆眚。司天言：“日抱戴，佳气覆宫
阙。”上作《元日朝会》七言诗赐近臣属和。

大中祥符六年正月癸巳朔，五星同色。占曰：“天下兵
偃。”

《青箱杂记》：张齐贤相太宗、真宗皆以亮直重厚称。及
晚娶薛氏妇，真宗不悦。一旦元会上寿，齐贤已微醺，
进止失容，坐是谪安州。其麻曰：“仍复酣醟杯觞，欹倾
冠弁。”盖为是也。

《玉海》：“天圣二年正月壬寅朔，率百官上皇太后寿于
会庆殿，是日景云见。”

《宋史仁宗本纪》：庆历五年，曩霄初，遣人来贺正旦。
《礼志》：宣和元年，蔡京言：“《周官》治象于正月之始，和以
十二月颁告朔于邦国，皆不在十月。后世以十月者，
祖秦朔故也。秦以十月为岁首，故《月令》以孟冬颁来
岁之朔，今不当用。请以季冬颁岁运于天下。”诏自今
以正月旦进呈宣读。

《续文献通考》：“宋宁宗嘉定十五年元日，御大庆殿，受山东所献玉宝，陈宫架大乐，奏诗三章：一曰‘恭膺天
命’”，二曰“旧疆来归”，三曰“永清四海。”

《琐碎录》：“元日日未出时，小儿不长者，以手攀东墙，勿
令人知。”

《东京梦华录》：“正月一日年节，开封府放关扑三日，士
庶自早互相庆贺，坊巷以食物动使果实柴炭之类，
歌叫关扑，如马行。潘楼街，州东宋门外，州西梁门外，
踊路，州北封丘门外及州南一带，结彩棚，铺陈冠梳、
珠翠、头面衣著、花朵领抹、靴鞋、玩好之类，间列舞场
歌馆，车马交驰。向晚，贵家妇女纵赏关赌，入场观看”，
入市店饮宴，惯习成风，不相笑讶。至寒食、冬至三日
亦如此，小民虽贫者，亦须新洁衣服，把酒相酬尔。
《贵耳集》：李大异为广西宪，庚申年谢历日表云：“岁次
庚申，乃艺祖开基之日；朔临戊子，是吾皇诞圣之辰。
当年正月一日戊子，即茂陵元命。”用得亲切，旋召入
舍人院。

《宋史占城国传》：“正月一日，牵象周行所居之地，然后
驱逐出郭，谓之逐邪。”

范成大《吴郡志》：“俗竞节物，好遨游，岁首即会于佛寺，
为岁忏。”

《潜居录》：巴陵鸦不畏人，除夕，妇女各取一只，以米果
食之。元旦，各以五色缕系于鸦颈放之，视其方向，卜
一岁吉凶。占云：“鸦子东，兴女红；鸦子西，喜事临；鸦子
南，利桑蚕；鸦子北，织有息。”

巴陵俗，元旦梳头，先以栉理鸦之羽毛，祝曰：“愿我妇
女，黰发髟髟，惟百斯年。”似其羽毛。故楚人谓女髻为
鸦髻。

《金史世宗本纪》：“正月朔，徐州进芝草十有八茎。真定
进嘉禾二本六茎，异亩同颖。”

元氏《掖庭记》：元妃静懿皇后旦日受贺，六宫嫔妃以
次献庆礼。时南朝宫人亦有选入后庭者，亦以所珍
进献，一人献“寒光水玉鱼，一人献青芝双虬如意，一
人献柳金简翠腕。”阑鱼是太真润肺物，如意是六朝
宫人所遗阑。又建业景阳宫胭脂井物，后不悦。
《成都岁华纪丽谱》：“正月元日，郡人晓持小彩旛游安
福寺”塔粘之盈柱，若鳞次然，以为厌禳，惩咸平之乱
也，塔上燃灯，梵呗交作，僧徒骈集，太守诣塔前张宴，
晚登塔眺望焉。

《明会典》。“洪武十六年，令在京文武官吏人等，正旦节
钱，支与胡椒觔两不等。”

《熙朝乐事》：正月朔日，官府望阙遥贺，礼毕，即盛服诣
衙门，往来交庆。民间则设奠于祠堂，次拜家长，为椒
柏之酒，以待亲戚邻里。以春饼为上供，爇栗炭于堂
中，谓之“旺相”；贴青龙于左壁，谓之“行春”；插芝麻梗于
檐头，谓之“节节高”；签柏枝于柿饼，以大橘承之，谓之
“百事大吉。”自此少年游冶，翩翩征逐，随意所之，演习
歌吹，或投琼买快，𩰚九翻牌，舞棍踢球，唱说平话，无
论昼夜，谓之“放魂。”至十八日收灯，然后学子攻书，工
人返肆，农商各执其业，谓之“收魂。”

《帝京景物略》：正月元旦五鼓时，不卧而嚏，嚏则急起，
或不及衣，曰“卧嚏者病也。”不卧而语言，或户外呼则
不应，曰“呼者鬼也。”夙兴盥漱，啖黍糕，曰“年年糕。”家长
少毕拜，姻友投笺互拜，曰“拜年也。”烧香东岳庙，赛放
炮仗，纸且寸。东之琉璃厂店，西之白塔寺，卖琉璃瓶
盛朱鱼转侧，其影小大，俄忽别有衔而嘘吸者大声。
小声唪唪，曰“倒掖气。”旦至三日，男女于白塔寺
绕塔。旦至晦日，家家竿标楼阁，松柏枝荫之。夜灯之，
曰“天灯。”是月也，女妇闲手五丸，且掷且拾且承，曰“抓
子儿丸。”用象木银砾为之，竞以轻捷。

《高坡异纂》“毛孔域，福清人。嘉靖乙酉正月朔旦，出贺
节于亲友，中途顾见其家楼中有一妇人越窗登楼，
脊身坐红被上，心异之，急驰归，召其二子验视，无所
见，楼亦扃钥如故。其年子秉铎领乡荐，名第十八，明
年登进士第。”

《帝京景物略》：“隆安寺，万历己酉，僧翠林自蜀来，募金
修佛殿。殿后堂三楹曰净土社。堂列龛五十三，结僧
徒念佛。岁元旦，设果饵，享佛盘千数，名曰千盘会。”
藜床沈馀。崇祯元年元旦立春，谚云：“百年难遇岁朝
春。”适际改元，尤千古罕遇。

《续文献通考》：“苗人以元日为把忌，闭门不出，二七而
解。”

《书经舜典》：“月正元日。”〈注〉月正，正月也。元日，朔日也。
《大禹谟》：“正月朔旦。”

《左传》：“履端于始，序则不愆。”〈疏〉“履，步也。”谓推步历之初
始，以为术历之端首。

《易通卦验》：“正旦五更，镂五色土于户上，厌不祥。”
师旷占五谷贵贱法：常以正月朔占夏粜，风从南来，
东来者皆贱，逆此者贵。

之。”谚云：“岁朝东北，五禾大熟。”壬癸亥子之方，谓之水
门。其方风来主水。谚云：“岁朝西北风，大雨定妨农。西
南风主米贵，东南风及南风皆主旱。”

《楚辞》：“献岁发春兮汩吾南征些，菉𬞟齐叶兮白芷生。”
《汉书·礼乐志》七：“始华始肃，唱和声。”〈注〉《七始》，天地人四
时之始。华始，万物英华之始也。

《孔光传》：“岁之朝曰三朝。”〈注〉“岁之朝，月之朝，日之朝”，
鲍宣《传》三始。〈注〉正月一日为“岁之朝”，“月之朝”，“日之朝。”
始犹朝也。

“《易林》更旦初岁，振除祸败，新衣无服，拜受利福。”
东方朔《占书》：“一日得甲子虫灾，桑谷贵，丙子旱，戊子
收，庚子虎狼多，壬子绵贵，一日得甲寅谷畜贵，丙寅
油盐贵，戊寅壬寅谷先贵后贱，庚寅谷畜贵。如上旬
先得丙寅雨少，夏至雨多，戊寅秋雨多，壬寅冬雨多，
一日得乙卯荆楚米贵，丁卯周秦米贵，己卯燕赵米
贵，辛”卯韩、魏米贵，癸卯宋、鲁米贵。岁首得，甲申，五谷
收，丙申谷损，虫食菜，戊申，六畜灾，壬申涝。

《论衡变动》篇：“天官之书，以正月朝，占四方之风。风从
南方来者，旱，从北方来者湛，东方来者为疫，西方来
者为兵。”

《四民月令》：“正月一日，七十二候之初，三百六旬之始，
是谓正日。”

梅花酒元日服之，却老。

臧荣绪《晋书》“履端元日，正始之初。”

《风土记》：“月正元日，五薰炼形。”〈注〉啖五辛盘。所以助发
五藏之气也。

王羲之《月仪书》：“日往月来，元正首祚。太簇告辰，微阳
始布。罄无不宜，和神养素。”

《元中记》：“今人正朝作两桃，人立门旁，以雄鸡毛置索
中，盖遗像也。”

《齐民要术》：“正月旦取杨柳枝著户上，百鬼不入家。”
《荆楚岁时记》：“正月一日为鸡，今一日不杀鸡。”

《辇下岁时记》：元日御楼御殿，发号施令，庆赐遂行。
《酉阳杂俎》：元日，俗好于门上画虎头，书“聻”字，谓鬼名
可息疟疠。

《食谱》：阊阖门外有食肆，人呼为“张手美家。”水产陆贩，
随需而供。每节则专卖一物。元日元阳脔。

《种树书》：“元日天未明，将火把园中百树上，从头用火
燎过，可免百虫食叶之患。”

司马光《居家杂仪》：“卑幼于尊长正旦六拜，尊长减止
则从命。拜毕，男女长幼各为一列，以次共受卑幼拜。”
《云笈七签灵宝》曰：“正月一日，修续命斋，勿杀生。”
《梦溪笔谈》：“岁首画锺馗于门，不知起自何时。皇祐中，
金陵发一冢，有石志，乃宋宗悫母郑夫人。宗悫有妹
名锺馗。”则知锺馗之说亦远矣。

《遁斋闲览》：今人岁首画锺馗辟邪，俗传起于唐明皇。
按《唐逸史》：开元中，明皇昼梦一小鬼绕殿奔戏上前。
上叱问之，曰：“臣乃虚耗也。”上怒，欲呼武士。俄见一大
鬼，顶破帽，衣蓝袍，系角带，靸朝靴，径捉小鬼，先刳其
目，然后擘而啖之。上问曰：“尔何人也？”云：“臣终南山进
士锺馗也。武德中应举不捷，羞归故里，触殿阶死。奉”
旨“赐绿袍葬之。感恩发誓。与我王除天下虚耗妖孽
之事。”言讫梦觉。乃召画工吴道子图之。

《石湖诗注》：“成都元日，滴酥为花，熬芋为柳叶，三夕张
灯如上元。”

《容斋续笔》：今人元日饮屠苏，自小者起，相传已久。唐
刘梦得、白乐天元日举酒赋诗，刘云：“与君同甲子，寿
酒让先杯。”白云：“与君同甲子，岁酒合谁先。”

《云麓漫抄》：正月旦日，世俗皆饮屠苏酒，自幼及长或
写作屠苏。《千金方》云：屠苏之名，不知何义。按梁宗懔
《荆楚岁时记》云：“是日进椒柏酒，饮桃汤，服却鬼丸、敷
于散，次第从小起。”注云：“以过腊日故。”崔寔《月令》：过腊
一日，谓之小岁。又曰：小岁则用之汉朝，元正则行之
晋世，盖汉尝以十月为岁首也。又云：“敷于散，即胡洽”
方云许山赤散。并有斤两。则知“敷于”音讹。转而为“屠
苏小岁。”讹而为“自小起”云。

《见闻录》：元旦拜年，衣冠逐逐，大是可憎，不知起于何
时。艾衡山先生一绝真可抚掌也。云：“不求见面惟通
谒，名刺朝来满敝庐。我亦随人投数纸，世情嫌简不
嫌虚。”

《通考》：“岁旦天色晴明，气候温和，主民安国泰，五谷丰
登，人少病，牺牲旺，寇盗息。”

凡元日立春，主民人大安。谚云：“百年难遇岁朝春。”
正月朔旦，三阳交泰，万物发生。乃人道报本反始之
时，为一岁初祭。是日出神主于祭所拜献。

《研北杂志》：“扬子江中沙田田户每岁旦取一瓿以称
水，水重则是年江水大，水轻则水小，岁岁不差。
《便民书》”：“元日，东方有青云，人病，春多雨；白云，八月旱；
赤云，春旱；黑云，春多雨；南方有赤云，夏旱，米贵。
元日晴和，无日色，主有年。日有晕，主小熟；有雷，主一方不宁，有电人殃。霞气主虫蝗，蚕少，妇人灾，果蔬盛，
有霜，主七”月旱，禾苗吉。有雾，主桑贵而民疾。有雪，主
夏旱秋水。如未过立春而元日雪，主大有年。

《农桑撮要》：北方庄家，正月元旦夜，束高长草把烧之，
名“照庭火。”伺烧将过，看向何方倒所向之方，其年必
熟。

《续文献通考》：元燕乐分为三队。乐音“王队，正旦用之；
寿星队，圣节用之；礼乐队，朝贺用之。”

《群芳谱》：“元日值甲，谷贱；乙，谷贵；丙，四月旱；丁，丝绵贵；
戊，米麦鱼盐贵；己，米贵，蚕伤多风雨；庚，田熟；辛，米平，
麦麻贵；壬，绢布豆贵，米麦平；癸主禾伤多雨。一说：元
日值戊，主春旱四十五日。”

《遵生八笺》：“正月朔忌北风，主人民多病。忌大雾，主多
瘟灾。忌雨雹，主多疮疥之疾。忌月内发雷，主人民多
殃。七日忌风雨，主民灾。忌行秋令，主多疫。”

《道书》：“正月一日，天中节会之辰，献寿之日。”

《稗史》：“道州有舜祠，凡遇正月初吉，山狙群聚于祠旁，
以千百数，五日而后去。次猿亦如之，三日乃去。土人
谓之狙猿朝庙。”

《体仁汇编》：“五六月取丝瓜蔓上卷，须阴干。至正月初
一日子时用二两半煎汤，父母只令一人知温浴小
儿身面上下，以去胎毒，永不出痘。”

《类占》：“正朔之日，天气利润，风不鸣条，兼有云迎送出
入者，岁美无疾。朔日晚至，连三日内，无风雨而阴和
不见日色者，主一岁大美。”

《神仙传》：栾巴，蜀人，为尚书，正旦大会，得酒不饮，向西
南噀之。有司奏巴不恭，谢曰：“臣里失火，以此酒为雨
救之。”后蜀郡奏，元日成都大火，其中东北有大雨至，
救火，雨中酒气。

《桂阳列仙传》：成武丁，后汉时为临武小吏，邑令遣至
州太守，元日宴郡官，使之司酒，忽取酒含而噀之，众
怪问，答曰：“适见临武失火，所以噀酒救之。”

《南康记》：“昔有卢耽仕州为治中，少学仙术，每夕辄凌
空归家，晓则还州。尝赴元会，至晓不及预朝列，化为
白鹄至阁前，徊翔欲下，威仪以帚掷之，得一只履，耽
惊还就列，内外左右莫不骇异。”

《杜阳杂编》：上好神仙不死之术，时有处士伊祁元解，
缜发童颜，帝礼重之。元解将还东海，亟请于上，上未
之许，过宫中，刻木作海上三山，彩绘华丽，间以珠玉。
上因元日与元解观之，指蓬莱曰：“若非上仙，无由得
及此境。”元解笑曰：“三岛咫尺，谁曰难及。臣虽无能，试
为陛下一游，以探物象妍丑。”即踊体于空中，渐觉微
小。俄而入于《金银阙》内。左右连声呼之。竟不复有所
见。

《法苑珠林》：佛言：“正月少阳用事，万神代位，阴阳交精，
万物萌生。故正月一日持斋，以助和气。”

《道经》：“正月一日为天腊，五帝校定生人神气，时限长
短，益添年命。其日宜求祷子孕。”

《异闻总录》：吕文靖公宅在京师榆林巷，群从数十，遇
时节朔望，则昧旦共集于一处，以须尊者之出。文穆
公之孙公雅，年十八岁，时当元日，谨礼以卑幼故，起
太早，命小妾持笼灯行前髣髴见数人立暗中，奇形
异服，颇类世间瘟神。相与语云：“待制来。”稍稍敛身向
壁，妾惊仆而灯不灭。吕徐掖起之，自携笼行。诸鬼慌
窘，悉趋壁而没。是岁，一家皆染时疾，惟吕独无他。后
终徽猷阁待制，鬼盖先知之矣。

《云笈七签》：“上灵元年正月一日，六元合庆，甲子直辰，
元始天王与太帝君共乘碧霞流飙辇，上登九元之
崖，徘徊洞天，逍遥极元，有青鸟来翔，口衔紫书，集于
玉轩，奉受记文。”

《谈荟》：“正月一日，天地神祇朝三清。”

《白獭髓》，有一朝士尝为相守，有医者以医药出入，门
下颇相善。偶元日夜漏未尽，在客次伺贺，初至已有
一客，但见此客时时遣人入厅事询问，报云犹未，医
亦不敢询之。如是凡三数次，皆云犹未，继，而迨晓辨
色矣。客怒骂连声，称不孝，上马而去，医亦不询。他日
从容与守言之，问其状貌，乃其先也。云“适除夜饮酒
过多，逮晓方享祀耳。盖夫鬼本阴，唯夜可以来耳。